ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ - Δημοσιονομικές πληροφορίες σχετικά με το Ευρωπαϊκό Ταμείο Ανάπτυξης

ΠΙΝΑΚΑΣ ΠΕΡΙΕΧΟΜΕΝΩΝ

Εισαγωγή

Σύνθεση

1. Κατασταση εκτελεσησ των ευρωπαϊκων Ταμειων Αναπτυξησ στις 31.12.2002

1.1. Ανακεφαλαιωτικός πίνακας ανά Ταμείο και ανά Μέσο (κατάσταση στις 31.12.2002)

1.2. Η εκτέλεση των ΕΤΑ το 2002

2. Προβλεψεισ δημοσιονομικησ εκτελεσησ για τα ετη 2003 και 2004

2.1. Η έναρξη ισχύος της συμφωνίας του Κοτονού

2.2. Γενική επισκόπηση των προοπτικών εκτέλεσης του ΕΤΑ

2.3. Οι αποφάσεις

2.3.1. Το οικονομικό έτος 2003

2.3.2. Το οικονομικό έτος 2004

2.4. Οι πληρωμές

2.4.1. Το οικονομικό έτος 2003

2.4.2. Το οικονομικό έτος 2004

2.5. Προσκλήσεις για την καταβολή των συνεισφορών που προβλέπονται για τα έτη 2003 και 2004

2.6. Οι συνεισφορές που θα καταβληθούν από τα κράτη μέλη τον Ιούλιο 2003

Εισαγωγή

Αυτό το έγγραφο προορίζεται να επισυναφθεί στο σχέδιο προϋπολογισμού για το 2004, με βάση τις συμφωνίες που έχουν υπογραφεί το 1979 στο πλαίσιο της δημοσιονομικής διαδικασίας.

Το άρθρο 8 παράγραφος 3 του δημοσιονομικού κανονισμού της 27ης Μαρτίου 2003, που εφαρμόζεται στο 9ο Ευρωπαϊκό Ταμείο Ανάπτυξης [1], προβλέπει ότι αυτό το έγγραφο θα τεθεί στη διάθεση του Συμβουλίου στις 15 Ιουνίου, και ότι αυτές οι πληροφορίες θα αποτελέσουν τη βάση για ενδιάμεση εκτίμηση των αναλήψεων υποχρεώσεων και των εκταμιεύσεων.

[1] ΕΕ L 83 της 1.4.2003, σ. 1

Σύμφωνα με το άρθρο 38 του εν λόγω δημοσιονομικού κανονισμού, αυτή η ανακοίνωση συνοδεύεται από πρόταση απόφασης του Συμβουλίου για τη δόση των συνεισφορών που πρέπει να καταβάλουν τα κράτη μέλη τον Ιούλιο 2003.

Σύμφωνα με τη μορφή των προηγούμενων ετών, αυτό το έγγραφο δείχνει:

- την κατάσταση εκτέλεσης των ΕΤΑ στις 31.12.2002,

- τις προβλέψεις δημοσιονομικής εκτέλεσης για το τρέχον οικονομικό έτος 2003,

- τις εκτιμήσεις δαπανών για το οικονομικό έτος 2004.

Σχετικά με την εκτέλεση των Ευρωπαϊκών Ταμείων Ανάπτυξης (ΕΤΑ) στις 31.12.2002, υπάρχουν λεπτομερέστερες πληροφορίες στην ανακοίνωση της Επιτροπής στο Ελεγκτικό Συνέδριο, στο Ευρωπαϊκό Κοινοβούλιο και στο Συμβούλιο σχετικά με τους δημοσιονομικούς ισολογισμούς και τους λογαριασμούς διαχείρισης των 6ου, 7ου και 8ου ΕΤΑ για το οικονομικό έτος 2002.

Σύνθεση

1. Οι αποφάσεις

Μετά από κάποια επιβράδυνση το 2001, ο ρυθμός λήψης αποφάσεων αυξήθηκε το 2002 (2.114,5 εκατ. ευρώ σε νέες αποφάσεις), χάρη ιδίως στην χορήγηση νέων πόρων από το Συμβούλιο στο πλαίσιο μεταβατικού μέτρου [2] έως ότου τεθεί σε ισχύ η συμφωνία εταιρικής σχέσης ΑΚΕ-ΕΚ που υπογράφηκε στο Κοτονού. Η Επιτροπή μπόρεσε να δεσμεύσει έτσι σημαντικό ποσό (793 εκατ. ευρώ) στο πλαίσιο αυτών των μέτρων, και έτσι περιόρισε την ανεπάρκεια των πόρων για τις χώρες με υψηλή απόδοση. Εν κατακλείδι, οι αποφάσεις αφορούσαν σχετικά υψηλότερα ποσά από τον στόχο που καθορίσθηκε στις ανακοινώσεις του Ιουνίου [3] και Νοεμβρίου 2002 [4] (2000 εκατ. ευρώ). Λαμβανομένης υπόψη της αποδέσμευσης των 346,1 εκατ. ευρώ, ο καθαρός αριθμός είναι 1.768,4 εκατ. ευρώ.

[2] Απόφαση αριθ. 1/2000 του Συμβουλίου Υπουργών ΑΚΕ-ΕΚ της 27ης Ιουλίου 2000.

[3] COM(2002) 372 τελικό της 9.7.2002.

[4] COM(2002) 673 τελικό της 28.11.2002.

Σε ό,τι αφορά τα έτη 2003 και 2004, για να αυξηθεί η αξιοπιστία των προβλέψεων, η Επιτροπή εξέτασε όλους τους ατομικούς φακέλους (σχέδια) σε στενή συνεργασία με τις αντιπροσωπείες. Λαμβανομένων υπόψη των αριθμών που έχουν ανακοινωθεί από την ΕΤΕ για τη διαχείριση των ιδίων μέσων της (επιχειρηματικά κεφάλαια, επενδυτική διευκόλυνση, επιδότηση επιτοκίου), αυτή η εξέταση κατέληξε, από πλευράς νέων αποφάσεων, σε ποσό 2.500 εκατ. ευρώ για το 2003 (σημειώνεται αύξηση κατά 200 εκατ. ευρώ σε σχέση με την ανακοίνωση του Νοεμβρίου 2002) και επιβεβαιώνει την εκτίμηση των 3.275 εκατ. ευρώ για το 2004. Η σημαντική αύξηση των προβλέψεων για το 2003 δείχνει τα διαβήματα στα οποία προβαίνει η Επιτροπή για να βελτιώσει τις επιδόσεις του ΕΤΑ.

2. Οι πληρωμές

Με ένα επίπεδο πληρωμών που έφθασαν τα 1.902,5 εκατ. ευρώ το 2002, η εκτέλεση του ΕΤΑ βρισκόταν σε χαμηλότερο επίπεδο από αυτό που είχε σημειωθεί το 2001 (2.142,49 εκατ. ευρώ). Πρέπει εντούτοις να υπογραμμισθεί ότι η απόδοση που σημειώθηκε το 2002 βρίσκεται ψηλότερα από τον μέσο όρο που είχε επιτευχθεί κατά τη διάρκεια των ετών 1989 έως 2001 (περίπου 1.600 εκατ. ευρώ). Δεν ήταν δυνατό να υλοποιηθεί ο στόχος των 2.000 εκατ. ευρώ που είχε καθορίσει η Επιτροπή τον Ιούνιο 2002. Αυτό οφείλεται στο γεγονός ότι δεν ήταν αναγκαίο να καταβληθεί η τελευταία δόση των 149 εκατ. ευρώ της πρωτοβουλίας για τις ΦΥΧ (φτωχές υπερχρεωμένες χώρες) (ελάφρυνση του χρέους) στην ΕΤΕ, μετά από την καθυστέρηση που σημείωσαν ορισμένα κράτη ΑΚΕ για να υλοποιήσουν τους στόχους και έτσι να γίνουν επιλέξιμα για τη βοήθεια. Αυτή η αρνητική εξέλιξη είχε αναγγελθεί από την Επιτροπή στην ανακοίνωση του Νοεμβρίου 2002. Με τις εισπράξεις και τις επιστροφές που ανέρχονταν σε 49,8 εκατ. ευρώ, το καθαρό ποσό των εκταμιεύσεων ήταν 1.852,7 εκατ. ευρώ.

Όσον αφορά τα έτη 2003 και 2004, έγινε μια νέα εκτίμηση των πληρωμών που καλύπτει όλα τα σχέδια που βρίσκονται στο στάδιο εφαρμογής και προετοιμασίας. Λαμβανομένων υπόψη των εκτιμήσεων της ΕΤΕ, η εκτίμηση καθορίζεται σε ποσό 2.100 εκατ. ευρώ για το έτος 2003. Αυτό το ποσό δεν περιλαμβάνει τις προβλεπόμενες μεταφορές στο πλαίσιο του Stabex (191 εκατ. ευρώ για το Σουδάν) και της πρωτοβουλίας για τις ΦΥΧ (περίπου 210 εκατ. ευρώ, εκ των οποίων τα 149 εκατ. ευρώ της τρίτης δόσης που δεν χρησιμοποιήθηκαν το 2002). Όντως, σύμφωνα με τη γνώμη του Ελεγκτικού Συνεδρίου, αυτές οι μεταφορές δεν μπορούν να καταχωρηθούν λογιστικά ως πληρωμές. Αυτή η εκτίμηση των 2.100 εκατ. ευρώ πρέπει να θεωρηθεί συνετή. Η Επιτροπή θα καταβάλει κάθε προσπάθεια για να επιταχύνει τον ρυθμό των εκταμιεύσεων για να υλοποιήσει έναν πιο φιλόδοξο στόχο προς το τέλος του έτους. Θα κάνει μια νέα εκτίμηση της κατάστασης στην ανακοίνωση του Οκτωβρίου 2003.

Για το οικονομικό έτος 2004, οι εκτιμήσεις οδηγούν σε ποσό 2.600 εκατ. ευρώ και επιβεβαιώνουν επομένως τα μεγέθη των προβλέψεων που είχαν γίνει το περασμένο έτος.

3. Οι προσκλήσεις για την καταβολή των συνεισφορών των κρατών μελών

Λαμβανομένου υπόψη του γεγονότος ότι οι αναγκαίοι πόροι για το Stabex είναι ήδη διαθέσιμοι σε ειδικό λογαριασμό, ένα ποσό 2.250 εκατ. ευρώ πρέπει να είναι αρκετό για να καλυφθούν οι ανάγκες. Επειδή οι δύο πρώτες προσκλήσεις για την καταβολή συνεισφορών αφορούσαν 950 εκατ. ευρώ, θα πρέπει να καταβληθεί ακόμη ποσό 1.300 εκατ. ευρώ μέχρι το τέλος του 2003. Η Επιτροπή προτείνει στα κράτη μέλη να καταβάλουν 850 εκατ. ευρώ στο πλαίσιο της δόσης του Ιουλίου 2003. Αυτό το ποσό θα επιτρέψει τη μεταφορά της τελευταίας δόσης της πρωτοβουλίας για τις ΦΥΧ ύψους 149 εκατ. ευρώ στην ΕΤΕ. Επί του παρόντος, το ποσό της τελευταίας πρόσκλησης για την καταβολή των συνεισφορών 2003 υπολογίζεται σε 450 εκατ. ευρώ.

Λαμβανομένων υπόψη των υπολοίπων της έναρξης και του τέλους του οικονομικού έτους που κρίθηκαν αναγκαία, το ύψος των συνεισφορών που πρέπει να καταβάλουν τα κράτη μέλη το 2004 υπολογίζεται σε 2.550 εκατ. ευρώ.

Σχετικά με τα επόμενα έτη, η Επιτροπή θα είναι σε θέση να τηρήσει την ανάληψη υποχρέωσής της και να συγκεντρώσει τους πόρους που διατίθενται από τη συμφωνία εταιρικής σχέσης που υπογράφηκε στο Κοτονού, συμπεριλαμβανομένων των υπολοίπων των προηγούμενων ΕΤΑ (6, 7 και 8) εντός περιόδου 5 ετών.

1. Κατασταση εκτελεσησ των ευρωπαϊκων Ταμειων Αναπτυξησ στις 31.12.2002

1.1. Ανακεφαλαιωτικός πίνακας ανά Ταμείο και ανά Μέσο (κατάσταση στις 31.12.2002)

6ο, 7ο και 8ο ΕΤΑ ΑΚΕ και ΥΧΕ

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

1.2. Η εκτέλεση των ΕΤΑ το 2002

Το ποσό των νέων αποφάσεων που λήφθηκαν το 2002, ανέρχεται σε 2.114 εκατ. ευρώ, πράγμα που βρίσκεται σε ελαφρά υψηλότερο επίπεδο από τον στόχο (2.000 εκατ. ευρώ). Ένα σχετικά σημαντικό ποσό αποδεσμεύτηκε (346 εκατ. ευρώ), και έτσι το επίπεδο των «καθαρών» αποφάσεων καθορίζεται σε 1.768 εκατ. ευρώ. Οι πληρωμές ανήλθαν σε 1.902 εκατ. ευρώ. Λαμβανομένου υπόψη του ποσού των 49 εκατ. ευρώ από τις εισπράξεις, οι «καθαρές» πληρωμές ήταν 1.853 εκατ. ευρώ. Όπως αναφέρεται ήδη στην ανακοίνωση του Νοεμβρίου, η Επιτροπή αναγκάστηκε να αναθεωρήσει προς τα κάτω (1.850 εκατ. ευρώ) τον στόχο της που είχε καθοριστεί αρχικά σε 2.000 εκατ. ευρώ, για να ληφθεί υπόψη το γεγονός ότι η Ευρωπαϊκή Τράπεζα Επενδύσεων δεν χρειάστηκε την καταβολή μιας δόσης 150 εκατ. ευρώ στο πλαίσιο του μέσου ΦΥΧ (ελάφρυνση του χρέους) πριν το τέλος του έτους 2002.

Ο ακόλουθος γραφικός πίνακας δείχνει την εξέλιξη των νέων αποφάσεων (πριν τις αποδεσμεύσεις) και των πληρωμών (πριν τις εισπράξεις). Από το 1989, ο μέσος όρος των αποφάσεων ήταν περίπου 2.033 εκατ. ευρώ ενώ οι πληρωμές ήταν της τάξης των 1.594 εκατ. ευρώ.

>ΑΝΑΦΟΡΑ ΣΕ ΓΡΑΦΗΚΟ>

Για λόγους πληροφόρησης, ο ακόλουθος πίνακας παρουσιάζει την κατανομή των νέων αποφάσεων και των πληρωμών ανά μέσο για τα έτη 2001 και 2002.

σε εκατ. ευρώ

>ΘΕΣΗ ΠIΝΑΚΑ>

Παρατηρείται ότι, αν και καθυστέρησε η έναρξη ισχύος της συμφωνίας του Κοτονού, το ύψος των αποφάσεων που λήφθηκαν το 2002 υπερέβη σημαντικά το ποσό του 2001. Αυτό έγινε χάρη στα μεταβατικά μέτρα που εγκρίθηκαν από το Συμβούλιο το 2000, έως ότου τεθεί σε εφαρμογή η συμφωνία. Η Επιτροπή δέσμευσε το 2002 ποσό ύψους 793 εκατ. ευρώ (δηλαδή το 38% των αναλήψεων υποχρεώσεων). Οι αποφάσεις για το 6ο, 7ο και 8ο ΕΤΑ μειώθηκαν σε σχέση με το 2001. Αυτό συνδέεται με το γεγονός ότι το διαθέσιμο ποσό για τις αναλήψεις υποχρεώσεων μειώνεται όλο και περισσότερο. Στις 31.12.2002, είχαν χορηγηθεί 32.840 εκατ. ευρώ (χορηγήσεις) στις χώρες ΑΚΕ και ΥΧΕ. Από αυτό το ποσό, είχε αποφασισθεί ποσό 29.920 εκατ. ευρώ (που δεσμεύτηκαν), και αυτό αφήνει διαθέσιμο ποσό 2.900 εκατ. ευρώ, σημαντικό μέρος του οποίου είχε χορηγηθεί ιδίως σε χώρες «σε κρίση», και επομένως δεν ήταν διαθέσιμο για σχέδια σε νέους τομείς.

Σε ό,τι αφορά τις πληρωμές, δεν ήταν δυνατό να επιτευχθεί το επίπεδο που είχε σημειωθεί το 2001. Έτσι, η οικονομική ύφεση και άλλα προβλήματα σε ορισμένες χώρες ΑΚΕ είχαν ως συνέπεια να καθυστερήσει μέχρι το 2003 η καταβολή από την ΕΤΕ ποσού 149 εκατ. ευρώ στο πλαίσιο του μέσου ΦΥΧ. Αυτή η πληρωμή πρέπει να γίνει το καλοκαίρι του 2003.

Ο ακόλουθος πίνακας παρουσιάζει τα υπόλοιπα στις αρχές και στο τέλος του έτους, τις συνεισφορές των κρατών μελών στο ΕΤΑ καθώς και τις πληρωμές (εκταμιεύσεις). Παρατηρείται ότι μεταφέρθηκαν σημαντικά ποσά από τον λογαριασμό Stabex προς τον λογαριασμό των τρεχουσών συναλλαγών, τόσο το 2001 όσο και το 2002 (748,1 εκατ. ευρώ για τα δύο έτη μαζί). Αυτό επέτρεψε να μειωθεί σημαντικά η πρόσκληση για την υποβολή νέων χρηματοδοτικών πόρων από τα κράτη μέλη. Αυτές οι μεταφορές έγιναν από την Επιτροπή, σύμφωνα με την απόφαση της επιτροπής των πρέσβεων, που λήφθηκε τον Αύγουστο 2000. Αυτή η απόφαση υποχρεώνει την Επιτροπή να μεταφέρει το υπόλοιπο του λογαριασμού Stabex που υπερβαίνει τις πληρωμές που ανεστάλησαν, προς τον λογαριασμό των τρεχουσών δαπανών.

σε εκατ. ευρώ

>ΘΕΣΗ ΠIΝΑΚΑ>

Το ταμειακό διαθέσιμο στο τέλος του οικονομικού έτους 2002 είναι 529 εκατ. ευρώ από όλους τους λογαριασμούς, εκ των οποίων 319 εκατ. ευρώ στο πλαίσιο των τρεχουσών δαπανών και 210 εκατ. ευρώ για το Stabex. Αυτά τα ποσά μπορούν να θεωρηθούν κανονικά.

Σχετικά με τα 319 εκατ. ευρώ, πρέπει να αναφερθεί ότι αυτό το ποσό περιλαμβάνει 88 εκατ. ευρώ που έχουν καταβληθεί εκ των προτέρων (προς το τέλος του Δεκεμβρίου 2002) από ορισμένα κράτη μέλη στο πλαίσιο των προσκλήσεων για το έτος 2003. Χωρίς την πληρωμή αυτή, το υπόλοιπο θα ήταν 230 εκατ. ευρώ. Σε ό,τι αφορά το Stabex, ένα ποσό υψηλότερο από τα 200 εκατ. ευρώ πρέπει να μείνει διαθέσιμο για τις δύο πληρωμές που ανεστάλησαν, η μία υπέρ του Σουδάν και η άλλη υπέρ του Τόγκο. Πρόκειται για τις δύο τελευταίες πληρωμές που θα γίνουν από το Stabex.

2. Προβλεψεισ δημοσιονομικησ εκτελεσησ για τα ετη 2003 και 2004

2.1. Η έναρξη ισχύος της συμφωνίας του Κοτονού

Υπενθυμίζεται ότι η έναρξη ισχύος του δημοσιονομικού κανονισμού του 9ου ΕΤΑ τον Απρίλιο 2003 απαιτεί σημαντική τροποποίηση της διαδικασίας πρόσκλησης και καταβολής των συνεισφορών. Έτσι, στο εξής, τα κράτη μέλη πρέπει να καταβάλουν τις απαιτούμενες συνεισφορές για τη χρηματοδότηση των πράξεων του 9ου ΕΤΑ των οποίων τη διαχείριση εξασφαλίζει η ΕΤΕ (επενδυτική διευκόλυνση και επιδότηση επιτοκίων) απευθείας στην τράπεζα. Αντίθετα, οι συνεισφορές για τα σχέδια που χρηματοδοτούνται από προηγούμενα ΕΤΑ (επιχειρηματικά κεφάλαια και επιδοτήσεις επιτοκίων) πρέπει να καταβάλλονται πάντα στην Επιτροπή. Η Επιτροπή θα παρουσιάζει επομένως από τώρα χωριστά ποσά: αφενός, τις εκτιμήσεις της ΕΤΕ για τα νέα μέσα της του 9ου ΕΤΑ. και, αφετέρου, τα ποσά που αντιστοιχούν στα άλλα μέτρα (όλα τα μέσα των προηγούμενων ΕΤΑ και τα μέσα του 9ου ΕΤΑ των οποίων τη διαχείριση αναλαμβάνει η Επιτροπή).

2.2. Γενική επισκόπηση των προοπτικών εκτέλεσης του ΕΤΑ

Η Επιτροπή προέβη, για καθεμία από τις χώρες ΑΚΕ και σε στενή συνεργασία με τις αντιπροσωπείες, σε μία πρόβλεψη των αποφάσεων και των πληρωμών για τα έτη 2003 και 2004. Για κάθε ανάληψη υποχρέωσης έγινε μία ανάλυση κινδύνου. Προβλέπεται ότι αυτή η ανάλυση θα αναθεωρείται τακτικά στο μέλλον.

Η Επιτροπή θεωρεί ότι θα είναι σε θέση να δεσμεύσει τις πιστώσεις που έγιναν διαθέσιμες από τη συμφωνία του Κοτονού (συμπεριλαμβανομένων των υπολοίπων του 6ου, 7ου και 8ου ΕΤΑ προς το 9ο ΕΤΑ) σε διάστημα 5 ετών. Ο ρυθμός των αναλήψεων υποχρεώσεων θα αυξηθεί σημαντικά από το 2003. Σε ό,τι αφορά τις πληρωμές, το επίπεδό τους θα παραμείνει ακόμη σχετικά χαμηλό το 2003 αλλά θα αυξηθεί από το 2004.

2.3. Οι αποφάσεις

2.3.1. Το οικονομικό έτος 2003

Για το έτος 2003, η Επιτροπή υπολογίζει σε ένα ποσό νέων αποφάσεων 2.500 εκατ. ευρώ, που κατανέμεται ως εξής:

* 345 εκατ. ευρώ για την ΕΤΕ στο πλαίσιο του 9ου ΕΤΑ

* 2.155 εκατ. ευρώ για τα μέσα που διαχειρίζεται η Επιτροπή (συμπεριλαμβανομένων των παλαιών μέσων της ΕΤΕ)

Το ποσό των 2.500 εκατ. ευρώ είναι υψηλότερο από την εκτίμηση που είχε παρουσιασθεί το Νοέμβριο 2002 (2.300 εκατ. ευρώ). Αυτό δείχνει τη φιλοδοξία της Επιτροπής να βελτιώσει την ικανότητά της διαχείρισης του ΕΤΑ. Η νέα πρόβλεψη σημειώνει αύξηση περίπου 400 εκατ. ευρώ σε σχέση με την εκτέλεση του ταμείου το 2002 (2.114 εκατ. ευρώ).

Σε ό,τι αφορά την ΕΤΕ, οι προβλέψεις που έχει ανακοινώσει στην Επιτροπή για το 2003 είναι 152 εκατ. ευρώ για τα μέσα που θα χρηματοδοτηθούν από το 8ο ΕΤΑ (εκ των οποίων 24 εκατ. ευρώ για τις επιδοτήσεις επιτοκίου) και 345 εκατ. ευρώ από το 9ο ΕΤΑ («επενδυτική διευκόλυνση», χωρίς επιδοτήσεις επιτοκίου που προβλέπονται σήμερα).

2.3.2. Το οικονομικό έτος 2004

Η Επιτροπή θεωρεί ότι θα είναι δυνατό να επιταχυνθεί ακόμη ο ρυθμός λήψης των αποφάσεων το 2004. Όντως, το 2004, πρέπει να υλοποιηθεί και να έχει θετικά αποτελέσματα η τρίτη και τελευταία φάση της αποσυγκέντρωσης των υπηρεσιών της Επιτροπής. Πρέπει να τονιστεί ότι αυτή η τρίτη φάση αφορά τις περισσότερες χώρες ΑΚΕ. Με βάση τα σχέδια που βρίσκονται στο στάδιο προετοιμασίας, η Επιτροπή προβλέπει ότι θα μπορέσει να υλοποιήσει το 2004 τον όγκο που είχε ήδη ανακοινώσει το Νοέμβριο 2002, δηλαδή 3.275 εκατ. ευρώ, εκ των οποίων 400 εκατ. ευρώ που αφορούσαν τα μέσα του 9ου ΕΤΑ που διαχειρίζεται η ΕΤΕ.

2.4. Οι πληρωμές

2.4.1. Το οικονομικό έτος 2003

Δόθηκε ιδιαίτερη προσοχή στην ενημέρωση της εκτίμησης των πληρωμών. Στο πλαίσιο κάθε αντιπροσωπείας έγινε μία πρόβλεψη ανά σχέδιο, η οποία κατέληξε σε σύνολο περίπου 2.100 εκατ. ευρώ (συμπεριλαμβανομένων των αναγκών της ΕΤΕ). Αυτή η εκτίμηση 2.100 εκατ. ευρώ πρέπει να θεωρηθεί συνετή. Η Επιτροπή θα καταβάλει κάθε δυνατή προσπάθεια για να επιταχύνει τον ρυθμό των εκταμιεύσεων για να υλοποιήσει πιο φιλόδοξο στόχο προς τα τέλη του έτους. Θα κάνει μια νέα εκτίμηση της κατάστασης στην ανακοίνωση του Οκτωβρίου 2003.

Αυτή η εκτίμηση των πληρωμών δεν λαμβάνει υπόψη τις μεταφορές στο πλαίσιο του Stabex (191 εκατ. ευρώ για το Σουδάν) και του μέσου ΦΥΧ (περίπου 210 εκατ. ευρώ, εκ των οποίων τα 149 εκατ. ευρώ της τρίτης δόσης που δεν έχουν χρησιμοποιηθεί το 2002). Όντως, σύμφωνα με τη γνώμη του Ελεγκτικού Συνεδρίου, αυτές οι μεταφορές δεν μπορούν να καταχωρηθούν λογιστικά ως πληρωμές.

Το ποσό των 2.100 εκατ. ευρώ κατανέμεται ως εξής:

* 60 εκατ. ευρώ για την ΕΤΕ στο πλαίσιο του 9ου ΕΤΑ.

* 2.040 εκατ. ευρώ για τα μέσα που διαχειρίζεται η Επιτροπή (συμπεριλαμβανομένων των μέσων της ΕΤΕ που έχουν δεσμευτεί στο πλαίσιο του 8ου ΕΤΑ).

Στις 30 Απριλίου, οι πληρωμές ήταν της τάξης των 543 εκατ. ευρώ, συμπεριλαμβανομένων των ποσών που βρίσκονται στο στάδιο της επικύρωσης. Αυτό αντιστοιχεί στο 26% της νέας πρόβλεψης (2.100 εκατ. ευρώ) και συμφωνεί με το ρυθμό που είχε παρατηρηθεί κατά το παρελθόν την ίδια εποχή (μεταξύ 19% και 27% για τα τρία τελευταία χρόνια).

2.4.2. Το οικονομικό έτος 2004

Για το έτος 2004, οι προβλέψεις έδειχναν συνολικό ποσό 2.600 εκατ. ευρώ (συμπεριλαμβανομένων των αναγκών για την ΕΤΕ). Τα 2.600 εκατ. ευρώ κατανέμονται ως εξής:

* 225 εκατ. ευρώ για την ΕΤΕ στο πλαίσιο του 9ου ΕΤΑ, εκ των οποίων 25 εκατ. ευρώ για τις επιδοτήσεις επιτοκίου.

* 2.375 εκατ. ευρώ για τα μέσα που διαχειρίζεται η Επιτροπή (συμπεριλαμβανομένων των μέσων της ΕΤΕ που έχουν δεσμευτεί στο πλαίσιο του 8ου ΕΤΑ).

Αυτό το ποσό είναι σημαντικά υψηλότερο από τα ποσά του παρελθόντος και δείχνει τη φιλοδοξία της Επιτροπής για να βελτιώσει και να επιταχύνει την εφαρμογή του ΕΤΑ. Η εκτίμηση στηρίζεται σε μία εκτίμηση της προβλεπόμενης εκτέλεσης κάθε φακέλου, και λαμβάνει υπόψη, στο μέτρο του δυνατού, όλα τα μέχρι τώρα γνωστά στοιχεία που μπορούν να σταματήσουν ή να επιταχύνουν τις εκταμιεύσεις. Λαμβάνονται επίσης υπόψη τα προβλεπόμενα αποτελέσματα της αποσυγκέντρωσης των υπηρεσιών της Επιτροπής. Εντούτοις, τα στοιχεία πρέπει να ερμηνευθούν με ακόμη μεγαλύτερη σύνεση από ό,τι για το 2003 εφόσον αναφέρονται σε απώτερο μέλλον.

2.5. Προσκλήσεις για την καταβολή των συνεισφορών που προβλέπονται για τα έτη 2003 και 2004

Οι συνεισφορές των κρατών μελών πρέπει να καλύψουν ένα ποσό 2.100 εκατ. ευρώ που υπολογίζονται για τις πληρωμές, καθώς και τα 200 εκατ. ευρώ περίπου που πρέπει να μεταφερθούν στο πλαίσιο του μέσου ΦΥΧ. Αντίθετα, η πιθανή μεταφορά του ποσού 191 εκατ. ευρώ υπέρ του Σουδάν που έχει ανασταλεί επί του παρόντος, στο πλαίσιο του Stabex, δεν απαιτεί συμπληρωματική χρηματοδοτική συνεισφορά εκ μέρους των κρατών μελών, δεδομένου ότι αυτό το ποσό είναι διαθέσιμο από τον ειδικό λογαριασμό Stabex της Επιτροπής.

Ο παρακάτω πίνακας επαναλαμβάνει την προβλεπόμενη οικονομική κατάσταση για τα έτη 2003 και 2004

σε εκατ. ευρώ

>ΘΕΣΗ ΠIΝΑΚΑ>

Λαμβανομένου υπόψη ενός ποσού 50 εκατ. ευρώ για τις εισπράξεις/επιστροφές, φαίνεται ότι ένα ποσό 2.250 εκατ. ευρώ θα είναι αρκετό για να καλυφθούν οι ανάγκες. Με βάση τις πληροφορίες που είναι διαθέσιμες σήμερα, αυτό θα καταλήξει σε υπόλοιπο τέλους του οικονομικού έτους 2003 στο πλαίσιο των «τρεχουσών συναλλαγών» της τάξης των 225 εκατ. ευρώ για την Επιτροπή και 40 εκατ. ευρώ για την ΕΤΕ. Αυτό το ποσό θα επιτρέψει στην Επιτροπή και στην ΕΤΕ να καλύψουν το κενό μεταξύ του τέλους του οικονομικού έτους 2003 και της πρώτης πρόσκλησης για την καταβολή συνεισφορών για το έτος 2004 που προβλέπεται για τις 15 Ιανουαρίου 2004.

Δεδομένου ότι οι δύο πρώτες προσκλήσεις αφορούσαν συνολικό ποσό 950 εκατ. ευρώ, οι δύο τελευταίες δόσεις (από κοινού) έπρεπε να ανέρχονται σε 1.300 εκατ. ευρώ. Όπως αναφέρεται ανωτέρω, αυτά τα στοιχεία στηρίζονται σε συνετή εκτίμηση. Η Επιτροπή θα κάνει μια νέα εκτίμηση τον Οκτώβριο και τότε μπορεί να προτείνει την αναπροσαρμογή της τελευταίας δόσης.

Για το 2004, το ύψος των συνεισφορών υπολογίζεται σε 2.550 εκατ. ευρώ.

2.6. Οι συνεισφορές που θα καταβληθούν από τα κράτη μέλη τον Ιούλιο 2003

Η τρίτη δόση 2003 (η δεύτερη σύμφωνα με τη νέα διαδικασία που έχει εγκριθεί από τον δημοσιονομικό κανονισμό του 9ου ΕΤΑ (άρθρο 38)) πρέπει να καλύψει την περίοδο από τα μέσα Ιουλίου έως τα μέσα Νοεμβρίου. Σε ό,τι αφορά τα μέσα που διαχειρίζεται η Επιτροπή, κατά το παρελθόν, περίπου το 80% των πληρωμών είχαν πραγματοποιηθεί μεταξύ της 1ης Ιανουαρίου και της 21ης Νοεμβρίου (νέα προθεσμία πληρωμής). Λαμβανομένων υπόψη των προβλέψεων της ΕΤΕ (50 εκατ. ευρώ στο πλαίσιο του 9ου ΕΤΑ και 100 εκατ. ευρώ στο πλαίσιο των προηγούμενων ΕΤΑ) και της μεταφοράς της τελευταίας δόσης στο πλαίσιο του μέσου ΦΥΧ (149 εκατ. ευρώ), το ποσό που πρέπει να καταβληθεί στην Επιτροπή ανέρχεται σε 800 εκατ. ευρώ και το ποσό που πρέπει να καταβληθεί στην ΕΤΕ σε 50 εκατ. ευρώ.

Ο επισυναπτόμενος πίνακας παρουσιάζει τους τρόπους κατανομής του 8ου ΕΤΑ, βάσει των οποίων γίνεται σήμερα η πρόσκληση καταβολής των πόρων καθώς και των ποσών ανά κράτος μέλος που έχει προτείνει η Επιτροπή για τις δόσεις του Ιουλίου και που προβλέπονται για τη δόση του Νοεμβρίου.

ΠΑΡΑΡΤΗΜΑ

ΣΥΝΕΙΣΦΟΡΕΣ ΣΤΟ ΕΤΑ ΓΙΑ ΤΟ ΟΙΚΟΝΟΜΙΚΟ ΕΤΟΣ 2003

>ΘΕΣΗ ΠIΝΑΚΑ>

(1): σύμφωνα με τις διατάξεις του Δημοσιονομικού Κανονισμού του 8ου ΕΤΑ

(2): σύμφωνα με τις διατάξεις του Δημοσιονομικού Κανονισμού του 9υ ΕΤΑ